Spiel- und MärchenCamp 2023 
Egyesületünk 2022-ben hagyományteremtő szándékkal rendezte meg a német nyelvű MärchenCamp elnevezésű táborát. Sikerén felbuzdulva a 2023-as évben ismét megtartottuk, Spiel- und MärchenCamp néven, szintén nyelvgyakorlás céljából.
A tábor megvalósításához 2023. évi nemzetiségi támogatásban részesültünk.
Köszönjük az NTAB-KP-1-2023/1-000322 keretében kapott támogatást. 
A helyszín minkét alkalommal a kerületünk jeles iskolája, a József Attila katolikus Német Nyelvoktató Általános Iskola kisháza volt. Igyekeztünk a kisiskolás, alsó tagozatos tanulók igényeihez és tudásához igazítani a tevékenységeinket. A hét napjain egy-egy mesét dolgoztunk fel német nyelven, ezekhez igazítottuk a napi mozgás és kézműves tevékenységeket. Helyet kapott a héten a gyermek jóga, ellátogattunk a Természettudományi Múzeumba, ahol egy interaktív múzeumpedagógiai foglalkozáson vettünk részt. Ott a foglalkozások alatt német nyelvű fordítással, kérdésfeltevéssel kétnyelvűvé tettük a tevékenységet, a gyermekek tudását és tapasztalatait gyarapítva. Ezt követően a Fűvészkertbe vitt utunk, ahol egy tartalmas és érdekes sétát tettünk. A napot játszótéri játékkal zártuk. Másik kiemelkedő egésznapos kirándulásunk során Hartára látogattunk el, ahol megtekintettük a helyi sváb bútorkészítő és bútorfestő manufaktúrát. Egy magánmúzeum keretein belül mutatták be számunkra a helyi, speciális színvilágot és díszítőelemeket, amelyek kizárólag Hartára jellemzőek. Ezután még meglátogattuk a helyi sváb Tájházat, ahol tárlatvezetés során ismerkedtünk Harta és a hartai svábok történetével. A körülötte lévő parkban a játszótéren lazítottunk, mielőtt haza indultunk. 
A tábor ideje alatt a kézműves foglalkozások alkalmain batikoltunk pólót, varrtunk pénztárcát, fűztünk gyöngyöt, készítettünk karkötőt és szappant, nemeztündért és nem utolsó sorban barkácsoltunk ablakdíszt is. Az „interpädagogica” kiállításról előzetesen sok német nyelvű színezővel, ismeretterjesztő és nyelvi gyakorló feladatlappal gyarapítottuk a témák feldolgozását német nyelven. Tekintettel arra, hogy a célközönségünk közt már a leendő elsősök is itt voltak, így igyekeztünk egyszerű de vidám feladatokat is bevinni a mindennapokba. A közeli kifőzde biztosította a zárt láncon történő ételkiszállítást, így az iskola étkezdéjében fogyasztottuk el a mindennapi reggelit, tízórai gyümölcsöt, meleg ebédet, és a délutáni gyümölcsöt, uzsonnát is. 
A táborunk ideje alatt gyarapodott a gyermekek német nyelvi kifejezőkészsége, beszédkedve, szókincse, beszédértése, feladattartása, figyelme, fegyelme, kézügyessége, szem-kéz, szem-láb koordinációja, testséma tudata, közösségi összetartozás érzése, a németséghez fűződő identitása.
A táborunk sikeresen zárult, balesetmentesen, teli élményekkel köszöntünk el a gyermekektől és a jövőbeli viszontlátás reményével.

